શહેરમાં મેટ્રો રેલનું પ્રથમ ફેઝનું કામકાજ પુરજોશમાં ચાલી રહ્યું છે. વાસણા એપીએમસીથી જીવરાજપાર્ક અને તેની આગળ શ્રેયસ ક્રોસિંગ પાસે કામકાજ ચાલી રહ્યું છે. મેટ્રોનું કામ સરળતાથી થઇ શકે તે માટે સત્તાવાળાઓએ રેલવે લાઇનની પેરેલલ સળંગ આડશ કરી છે, જેના પગલે સ્થાનિકો અગાઉ રેલવે ટ્રેકને પાર શ્રેયસ સ્કૂલ બાજુનો અવરજવરનો વ્યવહાર સરળતાથી કરી શકતા હતા તે તદ્દન બંધ થઇ ગયો છે. કોર્પોરેશનનો જાંબવન ગાર્ડન પણ આવેલો છે. રોજ સવાર-સાંજ મોટી સંખ્યામાં લોકો અહીં આવે છે તો બીજી બાજુ પાટાની સામેની સાઇડ પણ કોર્પોરેશનનો ગાર્ડન છે ત્યાં પણ આવનાર લોકોની સંખ્યા ઘણી વધુ છે. એટલું જ નહીં, અહીંની આજુબાજુની સોસાયટીના લોકોએ પણ સળંગ એન્ગલ નહીં નાખવા અને પગદંડીનો માર્ગ રાખવા માગ કરી છે, પરંતુ મંથરગતિએ ચાલતા આ કામકાજમાં હવે આડશ ક્યારે દૂર થશે તે પ્રશ્ન સતાવી રહ્યો છે.